Ernst Pascual Jordan
Ernst Pascual Jordan var en tysk fysiker, som arbejdede med kvantefysik.
Jordan samarbejdede med Max Born og Werner Heisenberg om udviklingen af den nye matrixmekanik (se kvantemekanik) og formulerede i 1926 den statistiske transformationsteori, som sammenfattede Werner Heisenbergs og Erwin Schrödingers kvanteteorier under en mere generel synsvinkel.
Han støttede Max Borns statistiske fortolkning og bidrog til forståelsen af Heisenbergs ubestemthedsrelationer. I 1927 udviklede Jordan den såkaldte anden kvantisering som grundlag for kvanteelektrodynamikken. Hans efterfølgende forsøg på at reformere kvantefysikkens grundlag slog ikke igennem, men førte til en matematisk nyskabelse, Jordan-algebraerne.
Niels Bohrs foredrag "Lys og Liv" i 1932 inspirerede ham til at forsøge at skabe kvantebiologi baseret på Bohrs komplementaritetsprincip og til at studere strålingsinducerede mutationer i generne.